CELEX: 32017D1254
Language: hr
Date: 2017-07-04 00:00:00
Title: Odluka Komisije (EU) 2017/1254 оd 4. srpnja 2017. o predloženoj građanskoj inicijativi pod nazivom „Zaustavimo TTIP” (priopćeno pod brojem dokumenta C(2017) 4725)

12.7.2017   
            
            
               HR
            
            
               Službeni list Europske unije
            
            
               L 179/16
            
         ODLUKA KOMISIJE (EU) 2017/1254
   оd 4. srpnja 2017.
   o predloženoj građanskoj inicijativi pod nazivom „Zaustavimo TTIP”
   
      
         (priopćeno pod brojem dokumenta C(2017) 4725)
      
   
   (Vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
   budući da:
   
               (1)
            
            
               Odlukom Komisije C(2014) 6501 od 10. rujna 2014. odbijena je registracija predložene građanske inicijative pod nazivom „Zaustavimo TTIP”. Opći sud Europske unije u svojoj presudi od 10. svibnja 2017. u predmetu T-754/14 poništio je tu odluku. Kako bi se poduzele potrebne mjere radi postupanja u skladu s presudom Općeg suda, Komisija mora donijeti novu odluku o zahtjevu za registraciju predložene građanske inicijative.
            
         
               (2)
            
            
               Predmet predložene građanske inicijative pod nazivom „Zaustavimo TTIP” predstavljen je kako slijedi: „Pozivamo Europsku komisiju da preporuči Vijeću da povuče pregovarački mandat za Sporazum o transatlantskom partnerstvu za trgovinu i ulaganja (TTIP) i ne sklopi Sveobuhvatni gospodarski i trgovinski sporazum (CETA)”.
            
         
               (3)
            
            
               Navedeni ciljevi predložene građanske inicijative jesu sljedeći: „Želimo spriječiti TTIP i CETA-u jer sadržavaju nekoliko kritičnih pitanja, kao što su rješavanje sporova između ulagača i države te pravila o regulatornoj suradnji, koja su prijetnja za demokraciju i vladavinu prava. Želimo spriječiti da se u okviru netransparentnih pregovora snize standardi zapošljavanja, socijalni, ekološki i potrošački standardi i standardi privatnosti te da se dereguliraju javne usluge (kao što je voda) i kulturna dobra. Ovom europskom građanskom inicijativom podržava se alternativna trgovinska i ulagačka politika u EU-u”.
            
         
               (4)
            
            
               Odluke Vijeća o odobrenju otvaranja pregovora o međunarodnim sporazumima između Unije i trećih zemalja, kao što su Sporazum o transatlantskom partnerstvu za trgovinu i ulaganja i Sveobuhvatni gospodarski i trgovinski sporazum između Kanade, s jedne strane, i Europske unije i njezinih država članica, s druge strane (CETA), te odluke Vijeća o odobrenju potpisivanja ili sklapanja takvih sporazuma pravni su akti Unije čija je svrha provedba ugovora koji se donose na temelju preporuke ili prijedloga Komisije. Ti pravni akti stoga mogu biti predmet europske građanske inicijative.
            
         
               (5)
            
            
               Međutim, CETA je 30. listopada 2016. potpisana nakon donošenja Odluke Vijeća (EU) 2017/37 (2). Stoga je predložena građanska inicijativa postala bespredmetna kada je riječ o njezinu cilju da Komisija predloži odluku Vijeća o nepotpisivanju CETA-e.
            
         
               (6)
            
            
               Ugovorom o Europskoj uniji (UEU) jača se građanstvo Unije i dodatno poboljšava demokratsko funkcioniranje Unije tako što se osigurava da, među ostalim, svaki građanin ima pravo sudjelovati u demokratskom životu Unije putem europske građanske inicijative.
            
         
               (7)
            
            
               U tu svrhu postupci i uvjeti potrebni za građansku inicijativu trebali bi biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila pristupačnijom.
            
         
               (8)
            
            
               Zbog tih je razloga primjereno smatrati da predložena građanska inicijativa nije očito izvan okvira ovlasti Komisije da podnese prijedlog pravnog akta Unije radi provedbe Ugovorā u skladu s člankom 4. stavkom 2. točkom (b) Uredbe.
            
         
               (9)
            
            
               Predloženu građansku inicijativu pod nazivom „Zaustavimo TTIP” trebalo bi stoga registrirati. Međutim, izjave o potpori za predloženu građansku inicijativu trebalo bi prikupljati samo ako je njezin cilj da Komisija predloži ili preporuči pravni akt koji nije odluka Vijeća o nepotpisivanju CETA-e,
            
         DONIJELA JE OVU ODLUKU:
   Članak 1.
   1.   Registrira se predložena građanska inicijativa pod nazivom „Zaustavimo TTIP”.
   2.   Izjave o potpori za predloženu građansku inicijativu mogu se prikupljati na temelju pretpostavke da je njezin cilj da Komisija predloži ili preporuči pravni akt koji nije odluka Vijeća o nepotpisivanju Sveobuhvatnoga gospodarskog i trgovinskog sporazuma između Kanade, s jedne strane, i Europske unije i njezinih država članica, s druge strane (CETA).
   Članak 2.
   Ova Odluka stupa na snagu 10. srpnja 2017.
   Članak 3.
   Ova je Odluka upućena organizatorima (članovima građanskog odbora) predložene građanske inicijative pod nazivom „Zaustavimo TTIP”, koje kao osobe za kontakt predstavljaju Michael EFLER i [osobni podaci izbrisani nakon savjetovanja s organizatorima].
   
      Sastavljeno u Strasbourgu 4. srpnja 2017.
      
         
            Za Komisiju
         
         Frans TIMMERMANS
         
            Prvi potpredsjednik
         
      
   
   
      (1)  SL L 65, 11.3.2011., str. 1.
   
   
      (2)  Odluka Vijeća (EU) 2017/37 od 28. listopada 2016. o potpisivanju, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1.).